Հայկ Ավետիսյան

Հայկ Գրիգորի Ավետիսյան (), հայ ազգագրագետ,  հնագետ։ Պատմական գիտությունների դոկտոր (2002), պրոֆեսոր (2003)։

Կենսագրություն 
Ծնվել է 1956 թվականի մայիսի 1-ին Երևանում։ 1973 թ. ավարտել է Երևանի թիվ 118 միջնակարգ դպրոցը, ապա ուսումը շարունակել է Երևանի պետական համալսարանի պատմության ֆակուլտետում, որն ավարտել է 1983 թ.։ Այնուհետև նույն թվականին ընդունվել է ՀՀ ԳԱԱ Հնագիտության և Ազգագրության ինստիտուտի հեռակա ասպիրանտուրա։ 1985 թվականից դասախոսել է Երևանի պետական համալսարանի պատմության ֆակուլտետում։ 1989 թ. պաշտպանել է թեկնածուական ատենախոսություն։ 1995-2003 թթ. եղել է ԵՊՀ գիտքարտուղար։ 2003 թ. պաշտպանել է դոկտորական ատենախոսություն։ 2004-2009 թթ. եղել է ԵՊՀ Պատմության ֆակուլտետի դեկան։ 2009 թվականից Երևանի պետական համալսարանի Հնագիտության և ազգագրության ամբիոնի վարիչն է։

Գիտահետազոտական գործունեությունը 
Հայկ Ավետիսյանը հայտնի է որպես հմուտ հնագետ։ Նա գործուն մասնակցություն է ունեցել Թալինի, Օշականի, Արենիի պեղումներին, ղեկավարել Արագածի, Արամուսի, Այգեշատի հնագիտական արշավախմբերը։ Հայկ Ավետիսյանը հեղինակ է Հայաստանի և Առաջավոր Ասիայի մ. թ ա. առաջին հազարամյակի կեսի մշակույթին նվիրված հրապարակումների։ Այս հետազոտություններում նա հմտորեն համադրելով հնագիտական և պատմագիտական նյութը՝ հանգել է մի շարք կարևորագույն հետևությունների։ Պրոֆեսոր Հայկ Ավետիսյանը մասնակցել է հանրապետական և միջազգային մի շարք գիտաժողովների Գերմանիայում, Իտալիայում, Իսպանիայում և այլուր։ Հարավային Կովկասի նմանօրինակ հաստատությունների շարքում իր ուրույն տեղն է զբաղեցնում պրոֆեսոր Հայկ Ավետիսյանի ղեկավարությամբ արդյունաշատ աշխատանքներ իրականացնող ԵՊՀ հնագիտության գիտահետազոտական լաբորատորիան։ Հայկ Ավետիսյանի ղեկավարությամբ մեծապես ընդլայնվեցին ԵՊՀ պատմության ֆակուլտետի, մասնավորապես՝ Հնագիտության և Ազգագրության ամբիոնի միջազգային կապերը (Ինսբրուկի, Կալիֆորնիայի համալսարաններ)։ Այդ կրթօջախների մասնակցությամբ պեղումներ են իրականացվել ՀՀ Կոտայքի, Արագածոտնի, Վայոց ձորի մարզերում և այլուր։ Պրոֆեսոր Հայկ Ավետիսյանը մի շարք գիտական խորհուրդների անդամ է, միջազգային հնագիտական արշավախմբերի գիտական ղեկավար, գիտական ամսագրի խմբագիր։

Պարգևներ 
 Ֆրիտյոֆ Նանսենի ոսկյա հուշամեդալ, 2006:

Երկեր 
 Արամուս, Հալեպ, 2012, 66 էջ - http://www.armin.am/images/menus/1093/Av-Aramus1.pdf
 Արագած (Ուրարտական ամրոցի պեղումներ), Երևան, 2001, 232 էջ։
 Հայկ Ավետիսյան, Արսեն Բոբոխյան, Ուրարտուի հնագիտություն (ամրոց–բնակավայրեր և դամբարանային համալիրներ), Երևան, 2010, 216 էջ։
 Հայկ Ավետիսյան, Արտակ Գնունի, Արսեն Բոբոխյան, Գագիկ Սարգսյան, Բրոնզ–երկաթեդարյան Սյունիքի սրբազան լանդշաֆտը, Երևան, 2015։
 Հայկ Ավետիսյան, Պավել Ավետիսյան, Արարատյան դաշտի մշակույթը մ. թ. ա. XI – VI դարերում, Երևան, 2006, 396 էջ։
 Արագածի և Արամուսի պաշտամունքային կառույցներն ու քարակոթողները, «Բանբեր Երևանի համալսարանի», Երևան, 2002, թիվ 2, էջ 52-56։ - http://ysu.am/files/06H_Avetisyan.pdf

Գրականություն 
 Երևանի պետական համալսարանի 90-ամյա պատմության ֆակուլտետը, խմբ. Էդիկ Մինասյան, Երևան, 2009, էջ 152-153։

Արտաքին հղումներ 
 Հայկ Ավետիսյան 

Հայ ազգագրագետներ
Պատմական գիտությունների դոկտորներ
Հայ պրոֆեսորներ
Հայ հնագետներ